“ሰዎችን ይቅር በማለት የአእምሮ ፅዳትን መጠበቅና የህሊና እረፍት ማግኘት ይቻላል” የስነ ልቦና ባለሙያዎች
አዲስ አበባ፡- ሰዎችን ይቅር በማለት የአእምሮ ፅዳትን መጠበቅ እንደሚቻል የስነ ልቦና ባለሙያዎች ተናገሩ፡፡ የሥነ ልቦና ባለሙያዎቹ ለኢትዮጵያ ፕሬስ ድርጅት ጋዜጠኞች እንዳሉት ሰዎች የበደሏቸውን ይቅር ማለታቸው ይቅር
ከተባለው ሰው የበለጠ ምህረትን ያደረገው ሰው የህሊናው እረፍት በማግኘት ሰላማዊ ኑሮ መኖር ይችላል፡፡ በአሰላ መሰናዶ ትምህርት ቤት የተማሪዎች አማካሪ ወይዘሮ ዓለምፀሐይ ጫላ እንደሚሉት፣ ሰዎች ይቅር በማለት
የአእምሮ ሰላም እንዲሁም ሰላማዊ ኑሮ መኖር ይቻላል ፤ የአእምሮ ፅዳት ማለትም ሰው ትክክለኛና ቅን የሆነ ሀሳብን ማሰብ ነውም
ብለዋል፡፡ እንደ ስነ ልቦና ባለሙያዋ ሰው ሰላማዊ ኑሮ ለመኖርና አእምሮውን ለማፅዳት የሚያስባቸውን ሀሳቦች ማስተካከል
አለበት፤ የሚያስበውን ሃሳብ ለማስተካከል ደግሞ የሚሰማውን እንዲሁም ወደ ልቡ የሚያስገባቸውን ጉዳዮች መቆጣጠር፣መመርመርና መምረጥ
አለበት፡፡ “አእምሯቸውን ያፀዱ ሰዎች ሌሎችን መረዳትም ሆነ መርዳት ይችላሉ” ያሉት የስነ ልቦና ባለሙያዋ ሌሎች ሰዎች
ያሉበትን ክፉ ሁኔታም ሁሉ በመልካም በመረዳት ማረጋጋት ያስችላል ብለዋል፡፡ አእምሯቸውን ላላፀዱ ሰዎችም ኃላፊነት በመውሰድ ደረጃ መጀመሪያ የግለሰቡ ኃላፊነት ትልቅ መሆኑ ላይ ያሰመሩት
ባለሙያዋ ከፍ ሲልም በማህበረሰብ ብሎም በሀገር ደረጃ ሁሉም ኃላፊነት አለበት ፤ መንግሥትና ኃላፊነት ላይ ያለ ሰው ብቻውን ምንም
ማምጣት አይችልም ሲሉ ያብራራሉ፡፡ አሁን በአገሪቷ ላይ ለሚታየው ነባራዊ ሁኔታም ጥሩ ያልሆኑ ነገሮች ለረጅም ጊዜ በሰዎች አእምሮ  ሲታሰቡ የቆዩ ክፉ ሀሳቦች እንዲሁም
መልካም ባልሆኑ ሀሳቦች ራሳቸውን ያሳመኑ ሰዎች እርምጃዎችን በመውሰድ በምናደርገው ነገር ማነው እየተጠቀመ እንዲሁም እየተጎዳ ያለው
የሚለውን ባለማገናዘብ የመጣ መሆኑን ተናግረዋል፡፡ እንደ ሥነልቦና ባለሙያዋ ማብራሪያ ህይወት በምርጫ የተሞላች በመሆኗ በማንኛውም ጊዜና ሰዓት ሰላም ማጣትን
የማይፈልግ ሰው ህይወቱን ወደ ትክክለኛው መንገድ መምራት ይችላል፡፡ በመዳወላቡ ዩኒቨርሲቲ የስነ ልቦና መምህር የሆኑት አቶ ዘነበ ደምሴ በበኩላቸው አካባቢያዊ መቆሸሽ እንዳለ
ሁሉ አስተሳሰብም ሊቆሽሽ እንደሚችል ገልፀው፤ ሰው አመለካከቱ ልክ እንደ ሰዎች የአኗኗር ዘይቤ ከተረዳን በኋላ ነገሮችን አሉታዊ
በሆነ መንገድ ከያዝናቸው እኛ ውስጥ ያልተገባና የቆሸሹ ሀሳቦች ጎጂ ይሆናሉ፡፡ የአእምሮ ፅዳት ውስጣችንን የሚረብሽና ሰላም የሚያሳጣንን ለማፅዳት ትልቁ መሳሪያ ነው ያሉት ደግሞ በሃሮማያ
ዩኒቨርሲቲ በሥነ ልቦና ትምህርት ተመራቂዋ ወይዘሪት ሂክራም አብደላ ናቸው፡፡ ለራሳችንም ለሰውም ከሚደረግ ክፉ ሃሳብ በመራቅ ለራሳችን መደረግ አለበት ብለን የምናስበው መልካም ነገር ለሌሎች
በማድረግ የአእምሮን ፅዳት መጠበቅ ይቻላል፣የአእምሮ ፅዳትንም ከራስ መጀመር ያስፈልጋል ብለዋል። ለራስ ክብር መስጠት በሌሎች ለሰዎች
ያለንን አመለካከት አወንታዊ እንደሚያደርገውም ገልጸዋል፡፡ ይቅር ማለት መቻል ለራስ መልካም ነገር ማስትረፍ ነው ያሉት ወይዘሪት ሂክራም ይቅርታም ትልቁ አእምሮን ማፅጃ መሳሪያ መሆኑን አስምረው የሰዎችን የአእምሮ ፅዳት ለመጠበቅም ሰዎች እኔ ብቻ ከሚል ሀሳብ በመላቀቅ እኛ ወደሚል እሳቤ ሊሸጋገሩ እንደሚገባም አሳስበዋል፡፡አዲስ ዘመን ነሀሴ 19/2011 ዳግማዊት ግርማ